Lwali lumu, embuzi n’esanga eddiba ly’empologoma. Eddiba lino lyali lyaggyiddwa ku mpologoma abayizzi gye baali battidde mu kibira eyo. Eddiba eryo lyali lyanikiddwa wabweru mu musana nga baagala likale bulungi lireme okuvunda. Embuzi bwe yalaba eddiba lino, n’eryambala. Mwattu yalabikira ddala ng’empologoma. Oluvannyuma lw’okwambala eddiba ly’empologoma, embuzi yatandika okutambula ku kyalo kwe yali ebeera. Buli muntu eyagirabangako yeekanganga era n’adduka emisinde okwekweka. Baali balowooza nti mpologoma yetambula ng’ejja gye bali okubalya. Anti munnange, empologoma erya nnyama era nga n’abantu esobola okubalya. Munnange nno, si bantu bokka be baddukanga nga bagirabye, wabula n’ebisolo. Kino nno kyaleetera embuzi eno okuwulira nga ya maanyi nnyo mu kiseera ekyo. Mu ssanyu lino lye yali efunye olw’okukanga abantu bonna n’ebisolo, embuzi eno yavaamu eddoboozi ng’eringa ebasekerera. Olwo buli omu n’ategeera nti obw’edda ekibakanga si mpologoma wabula mbuzi. Mu kiseera ekyo, nnannyini mbuzi eno yajja w’eri ng’alina kibooko mu ngalo. Yagikuba emiggo emiyitirivu ng’agibonereza olw’okukanga abantu nga yeefuula empologoma. Embuzi yali awo ku nkondo yaayo ng’ekaaba oluvannyuma lw’okugikuba kibooko. Mu kaseera ako, endiga yasembera w’eri n’egigamba nti, “Nze nno munnange nkubuulire? Nakutegeeredde ku ddoboozi lyo. Bwe wakaabye ne nkimanya nti oli mbuzi so si mpologoma.” Mu kaseera kano embuzi yali awo wansi nga yeebase era nga tekyanyega. Mu birowoozo byayo yali yeewera obutaddayo kuzannya mizannyo bwe gityo mulundi mulala.